b'\n_START_ARTICLE_\nSailfish OS\n_START_SECTION_\nTekniset tiedot\n_START_PARAGRAPH_\nSailfish OS muodostuu kolmesta ohjelmistokerroksesta, joista alimmassa on Linux-ydin, hardware adaptation -komponentit ja firmware. Toinen ohjelmistokerros sis\xc3\xa4lt\xc3\xa4\xc3\xa4 avoimen l\xc3\xa4hdekoodin Mer-peruskomponenteista, Android-sovellusalustasta, Qt-sovellusymp\xc3\xa4rist\xc3\xb6st\xc3\xa4 ja muista sovelluskirjastoista. Kolmannessa ohjelmistokerroksessa on kotisivua ja sovellusten yhteisn\xc3\xa4kym\xc3\xa4\xc3\xa4 hallinnoiva Lipstick, Qt Quick- ja QML-kirjastoihin perustuva k\xc3\xa4ytt\xc3\xb6liittym\xc3\xa4 sek\xc3\xa4 muut sovellukset._NEWLINE_Alusta k\xc3\xa4ytt\xc3\xa4\xc3\xa4 Qt-kehitysymp\xc3\xa4rist\xc3\xb6\xc3\xa4, Wayland-n\xc3\xa4yt\xc3\xb6nhallintaj\xc3\xa4rjestelm\xc3\xa4\xc3\xa4 ja siin\xc3\xa4 on tuki HTML5-sovelluksille. Alustalla voi ajaa my\xc3\xb6s Android-ohjelmia k\xc3\xa4ytt\xc3\xa4en Myriadin Alien Dalvik -virtuaalikonetta. Sailfish-alustalla ei kuitenkaan ole p\xc3\xa4\xc3\xa4sy\xc3\xa4 Googlen Play-sovelluskauppaan, koska Sailfish ei t\xc3\xa4yt\xc3\xa4 Googlen Android-laitteille asettamia teknisi\xc3\xa4 vaatimuksia. Jolla aikoo erottua muista valmistajista muun muassa omalla k\xc3\xa4ytt\xc3\xb6liittym\xc3\xa4ll\xc3\xa4, pitk\xc3\xa4ll\xc3\xa4 laitetuella (mm. 2013 julkaistu Jolla puhelin saa edelleen uusimmat p\xc3\xa4ivitykset) sek\xc3\xa4 nykyisi\xc3\xa4 puhelimia paremmalla moniajolla.  _NEWLINE_Sailfish OS k\xc3\xa4ytt\xc3\xa4\xc3\xa4 Btrfs-tiedostoj\xc3\xa4rjestelm\xc3\xa4\xc3\xa4 Jolla 1 puhelimessa. Alusta k\xc3\xa4ytt\xc3\xa4\xc3\xa4 systemd-ohjelmaa. Intex Aqua Fish, Jolla c ja Xperia X k\xc3\xa4ytt\xc3\xa4v\xc3\xa4t ext4-tiedostoj\xc3\xa4rjestelm\xc3\xa4\xc3\xa4 j\xc3\xa4rjestelm\xc3\xa4osioissa.\n_START_SECTION_\nSailfish 1.0\n_START_PARAGRAPH_\nEnsimm\xc3\xa4iset Jolla-laitteet julkaistiin marraskuussa 2013.\n_START_SECTION_\nSailfish 2.0\n_START_PARAGRAPH_\nVersio 2.0 k\xc3\xa4ytt\xc3\xb6j\xc3\xa4rjestelm\xc3\xa4st\xc3\xa4 kehitettiin Jolla Tablet -laitteen kanssa. Kiinalainen valmistaja myi kuitenkin laitteita luvatta Android-k\xc3\xa4ytt\xc3\xb6j\xc3\xa4rjestelm\xc3\xa4ll\xc3\xa4._NEWLINE_Sailfish 2.0 p\xc3\xa4ivitys Jolla-laitteille julkaistiin marraskuussa 2015 kuluttajak\xc3\xa4ytt\xc3\xb6\xc3\xb6n.\n_START_SECTION_\nSailfish 2.1\n_START_PARAGRAPH_\nVersio 2.1 tuo lukuisia uusia ominaisuuksia k\xc3\xa4ytt\xc3\xb6j\xc3\xa4rjestelm\xc3\xa4\xc3\xa4n; tuki 64-bittiselle ARM-alustalle, VPN-tuki (OpenVPN, OpenConnect), er\xc3\xa4it\xc3\xa4 Android-omainaisuuksia, Qt 5.6, BlueZ 5 Bluetooth stack sek\xc3\xa4 mahdollisuuden vaihtaa j\xc3\xa4rjestelm\xc3\xa4n fonttia.\n_START_SECTION_\nSailfish 3\n_START_PARAGRAPH_\nJolla ilmoitti version 3 kypsyv\xc3\xa4n vuoden 2018 kolmannen vuosinelj\xc3\xa4nneksen aikana. Kolmas versio on suunnattu ns. feature phone ja \xc3\xa4lypuhelin -segmenttien v\xc3\xa4lisen kuilun t\xc3\xa4ytt\xc3\xa4miseen, jossa alusta tukee rajatusti Android-sovelluksia, jotka eiv\xc3\xa4t tarvitse kosketusn\xc3\xa4ytt\xc3\xb6ohjausta._NEWLINE_Sailfish 3 on julkaistu ennakkojulkaisuna 31. lokakuuta 2018 versionumerolla 3.0.0.5 Lemenjoki. Muutamaa p\xc3\xa4iv\xc3\xa4\xc3\xa4 my\xc3\xb6hemmin julkaistiin versio 3.0.0.8, joka tukee my\xc3\xb6s Sony Xperia XA2 -sarjan puhelimia.\n_START_SECTION_\nSailfish X\n_START_PARAGRAPH_\nSailfish X on Jollan virallisesti tukema ladattava Sailfish-k\xc3\xa4ytt\xc3\xb6j\xc3\xa4rjestelm\xc3\xa4n asennuspaketti, joka asentaa laitteeseen Sailfish OS k\xc3\xa4ytt\xc3\xb6j\xc3\xa4rjestelm\xc3\xa4n. Sailfish X  nimi otettiin k\xc3\xa4ytt\xc3\xb6\xc3\xb6n samalla, kun tuki Sony Xperia X -\xc3\xa4lypuhelimelle julkistettiin. Sailfish X voidaan asentaa Sony Xperia X ja XA2-sarjan laitteisiin sek\xc3\xa4 Planet Computers Gemini PDA -laitteille. Maksullinen Sailfish X tuli aluksi saataville 11.10.2017 ja lisenssi sis\xc3\xa4lsi ilmaiset p\xc3\xa4ivitykset v\xc3\xa4hint\xc3\xa4\xc3\xa4n vuodeksi._NEWLINE_Jolla julkaisi 31.10.2018 Sailfish X -version 3.0.0.5 Lemmenjoki. Versio 3.0.0.8 julkaistiin 8.11.2018, ja t\xc3\xa4m\xc3\xa4 toi mukanaan maksuttoman early access -tuen Sony Xperia XA2 -sarjan laitteille. Version 3.0.1.14 Sailfish X Beta julkaistiin 31.1.2018, joka toi Android 8.1 sovellustuen Sailfish OS:\xc3\xa4\xc3\xa4n Sony Xperia XA2-sarjan laitteille. Sailfish OS 3.1.0 Seitseminen on t\xc3\xa4ysi julkaisu tuoden mukanaan uusia ominaisuuksia kuten sormenj\xc3\xa4lkitunnistuksen XA2 -laitteille.'